Folketing
2009-01-22

Vi ved i dag, at en struktureret og kvalificeret inddragelse af pårørende til mennesker med sindslidelser fra starten af behandlingen vil gavne både de pårørendes situation og de sindslidendes muligheder for at komme sig. Vi ved fra erfaringer fra udlandet - Vestlapland f.eks. - at man inddrager pårørende pr. automatik. Det er en del af behandlingen, at pårørende er med. Og der kan man faktisk også se i undersøgelser, at for gruppen af skizofrene er risikoen for tilbagefald helt nede på 9 pct., hvis de pårørende bliver inddraget, i modsætning til mellem 40 og 65 pct., hvis de pårørende ikke bliver inddraget. Så det her er heller ikke kun en ret til de pårørende, men også en rettighed at give til de patienter, som kan komme sig. Hvis vi laver den rigtige behandling, så kan de komme sig. Hvor mange er de så, de her pårørende, som vi bliver ved med at snakke om?